b'\n_START_ARTICLE_\nJohn Taylor (mormoni)\n_START_SECTION_\nNuoruus\n_START_PARAGRAPH_\nTaylor syntyi Milnthorpessa, Westmorlandissa Englannissa James ja Agnes Taylorin lapseksi. H\xc3\xa4n k\xc3\xa4vi kansakoulua 14-vuotiaaksi, mink\xc3\xa4 j\xc3\xa4lkeen h\xc3\xa4n aloitti tynnyrintekij\xc3\xa4n oppipoikana. My\xc3\xb6hemmin h\xc3\xa4n ty\xc3\xb6skenteli puusepp\xc3\xa4n\xc3\xa4. John Taylor sai kasteen Englannin kirkon j\xc3\xa4seneksi, mutta liittyi 16-vuotiaana metodisteihin. H\xc3\xa4n toimi my\xc3\xb6hemmin metodistikirkon maallikkosaarnaajana._NEWLINE_Taylorin vanhemmat ja sisarukset muuttivat Kanadaan vuonna 1830. John j\xc3\xa4i aluksi huolehtimaan perheen omaisuudesta Englannissa, mutta h\xc3\xa4nkin muutti perheens\xc3\xa4 luokse Torontoon vuonna 1832. Ottaessaan osaa paikallisen metodistiseurakunnan jumalanpalvelukseen Taylor tapasi Man-saarelta kotoisin olleen Leonora Cannonin. Heid\xc3\xa4n vihittiin 28. tammikuuta 1833.\n_START_SECTION_\nK\xc3\xa4\xc3\xa4ntyminen mormonismiin\n_START_PARAGRAPH_\nJohn Taylor vaimoineen suhtautui kriittisesti moniin metodismin opinkappaleisiin. Vuonna 1836 he kuulivat apostoli Parley P. Prattin julistavan my\xc3\xb6hempien aikojen pyhien sanomaa Torontossa. Pariskunta k\xc3\xa4\xc3\xa4ntyi MAP-kirkon j\xc3\xa4seniksi ja muutti Far Westiin, Missouriin, miss\xc3\xa4 John Taylor erotettiin kirkon apostoliksi 19. joulukuuta 1838._NEWLINE_1839 Taylor l\xc3\xa4hti muutaman muun apostolin kanssa l\xc3\xa4hetysty\xc3\xb6h\xc3\xb6n entiseen kotimaahansa Isoon-Britanniaan. H\xc3\xa4n saarnasi Liverpoolissa, Irlannissa ja Man-saarella. L\xc3\xa4hetysmatkan j\xc3\xa4lkeen h\xc3\xa4n palasi Yhdysvaltoihin ja toimi Nauvoossa kaupunginvaltuuston j\xc3\xa4senen\xc3\xa4 ja sanomalehtimiehen\xc3\xa4._NEWLINE_27. kes\xc3\xa4kuuta 1844 Taylor oli yhdess\xc3\xa4 MAP-kirkon perustajan ja profeetan Joseph Smithin, h\xc3\xa4nen veljens\xc3\xa4 Hyrumin ja Willard Richardsin kanssa Carthagen vankilassa Illinoisissa. Kiihtynyt v\xc3\xa4kijoukko hy\xc3\xb6kk\xc3\xa4si vankilaan ja surmasi Joseph Smithin ja h\xc3\xa4nen veljens\xc3\xa4. Taylor haavoittui vakavasti kahakassa, mutta s\xc3\xa4ilyi hengiss\xc3\xa4, koska h\xc3\xa4nen rintataskussaan ollut kello pys\xc3\xa4ytti luodin, joka muuten olisi tunkeutunut syd\xc3\xa4meen._NEWLINE_1846, jolloin suurin osa my\xc3\xb6hempien aikojen pyhist\xc3\xa4 seurasi Brigham Youngin preerioiden ja Kalliovuorten yli nykyisen Utahin alueelle, Taylor matkusti Englantiin tarkistamaan paikallisten seurakuntien tilaa ja ohjaamaan ne Youngin kannattajiksi. Palattuaan Taylor muutti Suuren suolaj\xc3\xa4rven laaksoon. H\xc3\xa4n toimi aktiivisesti tuolloisen Utahin territorion politiikassa. H\xc3\xa4n oli territorion edustajainhuoneen j\xc3\xa4sen vuodesta 1853 vuoteen 1876._NEWLINE_John Taylor toimi kahden l\xc3\xa4hetysalueen johtajana. Vuonna 1846 h\xc3\xa4net nimitettiin Ranskan l\xc3\xa4hetysjohtajaksi. Sielt\xc3\xa4 palattuaan h\xc3\xa4n toimi Yhdysvaltain it\xc3\xa4osien l\xc3\xa4hetysjohtajana keskuspaikkanaan New York._NEWLINE_Presidentti Brigham Young kuoli 1877. Kuten Joseph Smithin kuoleman j\xc3\xa4lkeenkin, kirkon johto siirtyi v\xc3\xa4liaikaisesti kahdentoista apostolin koorumin k\xc3\xa4siin. Kahdentoista apostolin koorum johti kirkko kollektiivisesti kolme vuotta, aina vuoteen 1880, jolloin John Taylor nimitettiin virallisesti MAP-kirkon presidentiksi.\n_START_SECTION_\nMAP-kirkon johtaja\n_START_PARAGRAPH_\nKirkon presidenttin\xc3\xa4 John Taylor johti voimakkaasti kasvavaa kirkkoa. H\xc3\xa4n ohjasi mormonisiirtokuntien perustamista Kanadan Albertaan ja Meksikon Chihuahuaan. Presidentti Taylor my\xc3\xb6s kehitti kirkon virkarakennetta. H\xc3\xa4nen aikanaan lasten opetuksesta vastaava alkeisyhdistys j\xc3\xa4rjestettiin koko kirkossa. Seitsenkymmenten koorumin rakennetta kehitettiin ja sen toimintaa tehostettiin._NEWLINE_Taylorin aikana kirkon pyhiss\xc3\xa4 kirjoituksissa tapahtui muutoksia. H\xc3\xa4n julkaisi uudistetun version Oppi ja liitot -kirjasta sek\xc3\xa4 ohjasi uuden pyh\xc3\xa4n kirjoituksen, Kallisarvoisen helmen kanonisointia._NEWLINE_Toisaalta kasvava vastustus MAP-kirkkoa kohtaan moniavioisuuden takia leimasi Taylorin koko hallintokautta. Vuonna 1882 Yhdysvaltain kongressi hyv\xc3\xa4ksyi Edmundsin lain, joka teki moniavioisuudesta rikoksen. Satoja mormonimiehi\xc3\xa4 tuomittiin vankeusrangaistuksiin tai pakkoty\xc3\xb6h\xc3\xb6n moniavioisuuden perusteella. Useat moniavioisissa liitoissa el\xc3\xa4v\xc3\xa4t naiset saivat tuomion oikeuden halventamisesta, koska he kielt\xc3\xa4ytyiv\xc3\xa4t todistamasta miehi\xc3\xa4\xc3\xa4n vastaan. Laki riisti moniavioisuuden kannattajilta my\xc3\xb6s kansalaisoikeudet. He eiv\xc3\xa4t saaneet toimia poliittisissa viroissa eiv\xc3\xa4tk\xc3\xa4 olla lautamiehin\xc3\xa4 juryiss\xc3\xa4. Utahin territorion poliittiset elimet ja virkamieskunta "puhdistettiin" moniavioisuutta kannattavista mormoneista. Heid\xc3\xa4n tilalleen nimitettiin muualta muuttaneita ja toisiin kirkkoihin kuuluvia._NEWLINE_Taylor itse noudatti el\xc3\xa4m\xc3\xa4ss\xc3\xa4\xc3\xa4n moniavioisuuden lakia. H\xc3\xa4nell\xc3\xa4 oli ainakin seitsem\xc3\xa4n vaimoa ja 35 lasta. Vuonna 1885 h\xc3\xa4nen oli pakko vet\xc3\xa4yty\xc3\xa4 julkisuudesta ja siirty\xc3\xa4 piileskelem\xc3\xa4\xc3\xa4n, koska h\xc3\xa4nt\xc3\xa4 itse\xc3\xa4\xc3\xa4n uhkasi vankeusrangaistus moniavioisuudesta. H\xc3\xa4n muutti usein paikasta toiseen v\xc3\xa4ltt\xc3\xa4\xc3\xa4kseen pid\xc3\xa4tyksen. Tuona aikana h\xc3\xa4nen oli pakko johtaa kirkkoaan "maan alta", satunnaisten tapaamisten ja kirjeiden avulla._NEWLINE_1887 kongressi hyv\xc3\xa4ksyi Edmunds-Tuckerin lain, joka entisest\xc3\xa4\xc3\xa4n kiristi moniavioisuuden vastaista taistelua. Rangaistuksia moniavioisuudesta lis\xc3\xa4ttiin. Samalla laki lakkautti MAP-kirkon toiminnan ja siirsi sen sek\xc3\xa4 kirkon johtaman Pysyv\xc3\xa4n siirtolaisten avustusrahaston omaisuuden liittovaltiolle. Takavarikoitu omaisuus annettiin edelleen Utahin terriotoriolle, jonka oli m\xc3\xa4\xc3\xa4r\xc3\xa4 k\xc3\xa4ytt\xc3\xa4\xc3\xa4 sit\xc3\xa4 koulutuksen edist\xc3\xa4miseen. Vain kappelit ja hautausmaat s\xc3\xa4ilyiv\xc3\xa4t paikallisten seurakuntien omaisuutena. Suuremmista kokoustiloista ja esimerkiksi Temppeliaukiosta Salt Lake Cityss\xc3\xa4 seurakunnat joutuivat maksamaan vuokraa._NEWLINE_Koska MAP-kirkko oli virallisesti lakkautettu, se ei saanut lainaa toimintansa yll\xc3\xa4pit\xc3\xa4miseksi. Paikalliset seurakunnat pystyiv\xc3\xa4t jatkamaan toimintaansa seurakuntalaisten maksamien kymmenysten avulla._NEWLINE_Kahden ja puolen vuoden ajan Taylor johti virallisesti lakkautettua kirkkoaan maan alta. Piileskely ja stressi rasittivat suuresti h\xc3\xa4nen terveytt\xc3\xa4\xc3\xa4n. John Taylor kuoli 25. hein\xc3\xa4kuuta 1887 syd\xc3\xa4nkohtaukseen Kaysvilless\xc3\xa4, Utahissa._NEWLINE_Taylorin kuoleman j\xc3\xa4lkeen MAP-kirkko oli kaksi vuotta ilman presidentti\xc3\xa4. Kahdentoista apostolin koorumi johti kirkkoa kollektiivisesti maan alta. Huhtikuussa 1889 pidetyss\xc3\xa4 kirkon yleiskonferenssissa Wilford Woodruff valittiin Taylorin seuraajaksi. H\xc3\xa4nen aikanaan kirkko luopui pahennusta her\xc3\xa4tt\xc3\xa4neest\xc3\xa4 moniavioisuudesta.'